જે વાંચકોને રોઝવેલ બનાવ વિશે ખ્યાલ નથી એમને જણાવી દઈએ કે, ૧૯૪૭ની સાલમાં મેક્સિકોનાં રોઝવેલ ખાતે એક યુએફઓ અથડાયું હોવાની વાત સામે આવી હતી. જેને બાદમાં ‘યુનાઇટેડ સ્ટેટ્સ આર્મી એર ફોર્સિસ વેધર બલૂન’નું નામ આપી દેવામાં આવ્યું. ૧૪ જૂન, ૧૯૪૭નાં રોજ રોઝવેલથી ૫૦ કિલોમીટર ઉત્તરે આવેલા ગામનાં સરપંચ વિલીયમ બ્રાઝેલે કશોક કાટમાળ-ભંગાર જોયો. થોડા અઠવાડિયાઓ સુધી તો એમણે ખાસ કંઈ મહત્વ ન આપ્યું, પણ ચોથી જુલાઇએ તેઓ ફરી પોતાનાં પરિવાર સાથે એ કાટમાળ ઉપાડવા માટે ત્યાં આવ્યા. અમુક દિવસો બાદ, રોઝવેલમાં ટકરાયેલ યુએફઓ વિશેનાં સમાચાર સાંભળ્યા પછી એમણે વિચાર્યુ કે પોતે જે કાટમાળ ઘેર લઈને આવ્યા છે એ ક્યાંક યુએફઓ-સ્પેસશીપનાં ટુકડા તો નથી ને..!? બરાબર ચાર દિવસ પછી, ૮મી જુલાઈએ RAAF અફસર વોલ્ટર હાઉટે પ્રેસ-નોટ આપી કે તેને મળેલો સામાન એ વાસ્તવમાં ઉડતી રકાબીનો ભંગાર છે. આ સમાચારે વિશ્વમાં ભારે ચકચાર મચાવ્યો. પરંતુ યુનાઇટેડ સ્ટેટ્સ દ્વારા જ્યારે એને ‘વેધર બલૂન’ જાહેર કરી દેવામાં આવ્યું ત્યારે જુવાળ શાંત થઈ ગયો.